
REPUBLIKA HRVATSKA 
Općinski sud u Osijeku 
31000  Osijek
Europska avenija 7
                                                                                  Poslovni broj: P Ob-453/2025-14


    U  I M E  R E P U B L I K E  H R V A T S K E

P R E S U D A                                                    


 Općinski sud u Osijeku, po sutkinji Jadranki Oroz, u pravnoj stvari tužiteljice- tužitelja Ž. L., OIB: …, iz O., …, zastupane po pun. M. B., odvjetnici u O., protiv tuženika M. K., OIB: …, iz O., …, zastupanog po pun. S. P., odvjetnici u O., uz sudjelovanje mlt. djece K. K., OIB: … i mlt. U. K., OIB: …, zastupani po posebnoj skrbnici A. H., dipl. iur. Centra za posebno skrbništvo, Podružnica O., radi spora o roditeljskoj skrbi, nakon održane i zaključene glavne i nejavne rasprave 14. rujna 2026., u nazočnosti stranaka i njihovih pun. i posebne skrbnice mlt. djece, koja presuda je objavljena 12. listopada 2026.,                   

p r e s u d i o  j e


I. Zajednička maloljetna djeca stranaka, K. K., OIB: …, rođen ..., i mlt. U. K., OIB: …, rođena ..., će i nadalje stanovati s majkom Ž. L., OIB: …, na njezinoj adresi stanovanja u O., … 

II. Roditelji mlt. djeteta Ž. L. i M. K., će ostvarivati zajedničku roditeljsku skrb nad mlt. djecom K. K., OIB: …, i mlt. U. K., OIB: …, s tim što će majka samostalno i bez suglasnosti oca zastupati mlt. djecu K. i U. K. prilikom prijave prebivališta djece na adresi O., …, ishođenja osobnih dokumenata za djecu, te u odnosu na donošenje odluka koje se odnose na liječenje djece. 

III. Osobni odnosi oca M. K., OIB: …, sa djecom mlt. K. K., OIB: …, i mlt. U. K., OIB: … ostvarivati će se na slijedeći način: 

-  jedan tjedan utorkom od 15:00 sati kada će otac preuzeti mlt. U. u vrtiću, odnosno mlt. K. u školi, pa do 19:30 sati, kada će djecu vratiti na adresu stanovanja majke, te od petka u 17:00 sati do nedjelje u 18:00 sati na način da će otac preuzeti djecu na adresi stanovanja majke i vratiti djecu na adresu stanovanja majke

-  drugi tjedan utorkom i petkom od 15:00 sati kada će otac preuzeti mlt. U. u vrtiću, odnosno mlt. K. u školi, pa do 19:30 sati kada će djecu vratiti na adresu stanovanja majke

-   zimske praznike 7 dana u kontinuitetu, 

-   pola proljetnih školskih praznika

-  u mjesecu srpnju 15 dana u kontinuitetu s ocem, a 15 dana u kontinuitetu s   majkom

-  u mjesecu kolovozu 15 dana u kontinuitetu s ocem, a 15 dana u kontinuitetu s majkom

-  Božićne blagdane (Badnjak i Božić) i Uskrsne blagdane (Uskrs i Uskrsni ponedjeljak) mlt. djeca će provesti jedan dan sa majkom, a drugi dan sa ocem, te nadalje naizmjenično, sve sa obvezom oca da djecu preuzme na adresi majke O., … i po isteku vremena druženja vrati ih na adresu majke,

        a ukoliko bi otac bio poslovno spriječen da preuzme djecu u vrtiću, odnosno školi ili na adresi majke, djecu će umjesto njega preuzeti njegovi roditelji M. K. i M. K.,

-    putem video poziva ponedjeljkom, srijedom i nedjeljom u skladu sa mogućnostima mlt. djece i oca.

IV.	Nalaže se tuženiku M. K., OIB: …, na ime doprinosa za uzdržavanje mlt. K. K., OIB: …, plaćati svakomjesečni novčani iznos od 300,00 eura (slovima: tristotineeura), te na ime doprinosa za uzdržavanje mlt. U. K., OIB …, plaćati svakomjesečni novčani iznos od 300,00 eura (slovima: tristotineeura), počevši od podnošenja tužbe dana 14. listopada 2025.  pa ubuduće, dok za to budu postojali zakonski uvjeti, time da dospjele obroke isplati odjednom u roku od 15 dana, a dospijevajuće do svakog 15-og u mjesecu za tekući mjesec, zajedno sa pripadajućim zakonskim zateznim kamatama tekućim od dospijeća svakog pojedinog neplaćenog iznosa uzdržavanja pa do isplate u visini stope koja se određuje za svako polugodište uvećanjem referentne stope za 3 postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, na račun majke i z.z. mlt. djece Ž. L., OIB: …, broj …, otvoren kod … d.d., sve u roku 15 dana.

V.      Svaka stranka snosi svoje troškove ovog postupka.



Obrazloženje

1. Tužiteljica je po pun. dana 14. listopada 2025.  podnijela ovom sudu tužbu radi spora o roditeljskoj skrbi u odnosu na mlt. djecu stranaka K. K. i U. K. s prijedlogom za određivanje privremene mjere u odnosu na ostvarivanje osobnih odnosa oca M. K. sa mlt. djecom K. i U. K., kao i određivanja uzdržavanja za mlt. djecu. U bitnome navodi da su stranke bivši izvanbračni drugovi čija je zajednica trajala 6 godina, a prekinuta u kolovozu 2024. u kojoj je rođeno dvoje zajedničke djece mlt. K. K., rođ. ... i mlt. U. K., rođ. ... tužiteljica je nakon izvjesnog vremena zasnovala novu izvanbračnu zajednicu od travnja 2025. Sa njima žive i djeca stranaka u O., ... Zadnjih godinu i pol tuženik je živio i radio u S. te mlt. djecu viđao kada je dolazio u Republiku Hrvatsku pri čemu nije najavljivao svoj dolazak tužiteljici kako bi pripremila djecu, već je samoinicijativno preuzimao djecu iz vrtića ili se samo pojavio pred zgradom, nije se htio dogovarati kada će djecu vratiti nego ih je zadržavao kod sebe prema svom nahođenju. Po povratku djeca budu isfrustrirana jer im tuženik loše govori o majci i novom partneru tužiteljice. Tuženik se u rujnu vratio živjeti u O. i boravi kod svojih roditelja, trenutno ne radi, te često remeti obveze djece pojavljujući se u vrtiću za vrijeme redovnih aktivnosti. Tuženikova psihička i emotivna nestabilnost se pogoršala tijekom lipnja i kada je u više navrata verbalno napao novog partnera tužiteljice te u srpnju je tužiteljici zaprijetio da više neće vidjeti djecu. U svezi navedenog je protiv njega vođen prekršajni postupak i donesena presuda kojom je tuženik oglašen krivim i izrečena mu je zaštitna mjera zabrane približavanja tužiteljici na udaljenost manju od 100 metara u trajanju od 3 mjeseca, kao i mjera zabrane posjećivanja stana na adresi … u O. u trajanju od 3 mjeseca. Među strankama je proveden postupak posredovanja te je od strane HZSR O. doneseno izvješće od 9. rujna 2025. Mlt. djeca od prekida zajednice stranaka žive sa majkom koja vrši primarnu skrb nad djecom te predlaže da djeca žive kod nje na njezinoj adresi stanovanja, da majka ostvaruje samostalnu roditeljsku skrb u pitanjima promjene prebivališta mlt. djece, izrade osobnih dokumenata, upisa u školu, donošenja odluke o liječenju djece, a u ostalom dijelu da ostvaruju zajedničku roditeljsku skrb nad mlt. djecom koja će sa ocem ostvarivati osobne odnose te doprinositi iznos od po 300,00 eura za uzdržavanje svakog mlt. djeteta počev od kolovoza 2025. pa ubuduće dok za to postoje zakonski uvjeti. Pored toga, predlaže i određivanje privremene mjere, budući su odnosi među strankama poremećeni te se nisu u mogućnosti dogovoriti oko ostvarivanja osobnih odnosa s mlt. djecom i predlaže da se sukladno čl. 536. Obiteljskog zakona privremeno urede osobni odnosi radi sprječavanja daljnjih sukoba među strankama, i to na način jedan tjedan utorkom od 16,30-19,30 sati, te od subote u 10,00 sati do nedjelje u 18,00 sati, drugi tjedan utorkom i petkom od 16,30-19,30 sati, zimske praznike 5 dana u kontinuitetu, ljetne praznike 10 dana u kontinuitetu, Božićne blagdane (Badnjak i Božić) i Uskrsne blagdane (Uskrs i Uskrsni ponedjeljak) mlt. djeca će provesti jedan dan sa majkom a drugi dan sa ocem, te nadalje naizmjenično, sve sa obvezom tuženika da djecu preuzme na adresi majke i po isteku vremena druženja vrati ih na adresu majke, te kako je tuženik prestao doprinositi za uzdržavanje mlt. djece nastala je opasnost za osobne interese djece pa predlaže da mu se privremenom mjerom odredi plaćanje uzdržavanja za mlt. djecu i to svakomjesečni novčani iznos od po 200,00 eura za svako dijete.

2. U odgovoru na tužbu tuženik po opunomoćeniku ne osporava da su stranke izvanbračni drugovi, da je njihova zajednica trajala 6 godina, da je ista prekinuta u kolovozu 2024., da imaju dvoje zajedničke mlt. djece K. i U. Osporava da je do prekida izvanbračne zajednice došlo zbog njegovog odlaska na rad u inozemstvo i narušenih odnosa između stranaka, već su iste postojale i ranije od početka 2024. s obzirom da je tuženik sumnjao da je tužiteljica već tada započela novu izvanbračnu vezu s partnerom s kojim je i sada, da mu je tužiteljica a osobito od lipnja 2025. počela onemogućavati kontakt s djecom i uskraćivati informacije o djeci, nije mu odgovarala na poruke kada je pokušao uspostaviti kontakt i dogovoriti susret s djecom, te je tek u prekršajnom postupku saznao da sa djecom više ne stanuje na adresi …, već na adresi … s novim partnerom. Tužiteljica nastoji uključiti svog novog partnera u svakodnevni život djece u mjeri koja prelazi granice primjerenog. Njezino postupanje ukazuje na namjeru da se djeca emocionalno udalje od oca, te da se kod njih stvori dojam da novi partner predstavlja očinsku figuru što je u suprotnosti s najboljim interesom djece. Tužiteljica brani svaki kontakt djece s očevom obitelji, a koja su do prije godinu dana provodila velik dio vremena s bakom i djedom po ocu i s njima dijelila zajedničko dvorište. Nikada nije iznosio ružne riječi o tužiteljici svjestan da bi takvo ponašanje moglo štetiti djeci i njihovom emocionalnom razvoju. Smatra da je stabilan odnos s oba roditelja ključan za pravilan rast i razvoj djece. Ističe kako se u međuvremenu vratio živjeti u O. i potpuno je sposoban i voljan brinuti se o mlt. djeci, a redovito ispunjava svoju obvezu uzdržavanja i nikada nije uskratio niti jednu suglasnost potrebnu za mlt. djecu bilo da se radi o zdravstvenim, obrazovnim ili drugim pitanjima. Cijelo je vrijeme dostupan i na raspolaganju mlt. djeci kao i majci i nema bojazni da bi mogao uskratiti suglasnost ili suradnju u pitanjima koja se tiču mlt. djece. Predlaže da mlt. djeca stanuju sa majkom na adresi majke, da roditelji ostvaruju zajedničku roditeljsku skrb nad mlt. K. i U. u svim bitnim pitanjima, predlaže način i dinamiku ostvarivanja osobnih odnosa sa djecom, te da doprinosi za uzdržavanje djece svakomjesečni novčani iznos od po 300,00 eura za svako dijete. U odnosu na prijedlog za određivanje privremene mjere suglasan je da se sukladno čl. 536. Obiteljskog zakona uredi odnos među strankama i donese privremena mjera kako to predlaže predlagateljica, s time da se osim predloženih susreta odredi i održavanje osobnih odnosa putem video poziva ponedjeljkom, srijedom i nedjeljom u skladu sa mogućnostima djece i tuženika, da sada otac uspijeva viđati djecu samo svaki drugi vikend. Suglasan je i da se privremenom mjerom odredi uzdržavanje koje će doprinositi za svako dijete mjesečnim novčanim iznosom od po 300,00 eura počev od donošenja ovog rješenja pa nadalje dok za to postoje zakonski uvjeti, stoga tuženik kao protustranka predlaže da sud bez održavanja rasprave temeljem čl. 439. Obiteljskog zakona donese rješenje o privremenoj mjeri na način kao u izreci rješenja.

3. Radi zaštite prava i interesa mlt. djece K. K. i U. K. imenovan im je poseban skrbnik u osobi A. H., dipl. iur. Centra za posebno skrbništvo, Podružnica O.,  rješenjem  ovog suda … od ..., a sukladno članku 240. stavak 1. točka 2, te članka 487. Obiteljskog zakona („Narodne novine“ broj:103/15, 98/19, 47/20, 49/23 i 156/23 - dalje: ObZ-a). 

4. Sud je rješenjem od 13. studenog 2025. privremenom mjerom odredio odvijanje osobnih odnosa mlt. djeteta s ocem i to jedan tjedan utorkom od 16:30 - 19:30 sati, te od subote u 10:00 sati do nedjelje u 18:00 sati, drugi tjedan utorkom i petkom od 16:30 - 19:30 sati, zimske praznike 5 dana u kontinuitetu, ljetne praznike 10 dana u kontinuitetu, Božićne blagdane (Badnjak i Božić) i Uskrsne blagdane (Uskrs i Uskrsni ponedjeljak) mlt. djeca će provesti jedan dan sa majkom, a drugi dan sa ocem, te nadalje naizmjenično, sve sa obvezom oca da djecu preuzme na adresi majke O., … i po isteku vremena druženja vrati ih na adresu majke, kao i putem video poziva ponedjeljkom, srijedom i nedjeljom u skladu sa mogućnostima mlt. djece i oca, te naložio ocu da za uzdržavanje svakog djeteta doprinosi iznos od po 300,00 eura mjesečno počevši od 13. studenog 2025., pa ubuduće dok za to budu postojali zakonski uvjeti sa pripadajućim zakonskim zateznim kamatama, koja privremena mjera ostaje na snazi do pravomoćnog okončanja ovog postupka, ili do drugačije odluke suda ako se promijene okolnosti pod kojima je ova privremena mjera određena.

5. Kako bi utvrdio odlučne činjenice sud je proveo dokaze uvidom u: rodni list na ime U. i K. (str. 8 i 9 spisa), presudu OS Osijek broj … od ... (str. 10-15 spisa), izvješće o obveznom savjetovanju HZSR, PU O. od 9.9.2025. (str. 16 i 17 spisa), rješenje … od ... (str. 61 i 62 spisa), rješenje … od ... (str. 64-70 spisa), mišljenje stručnog tima HZSR, PU O. od 10.9.2026. (str. 81-85 spisa). Nije bilo daljnjih dokaznih prijedloga.

6. Uvidom u rodni list na ime U. K. utvrđeno je da je ista rođena ... u O., a uvidom u rodni list na ime K. K. utvrđeno da je isti rođen ... u O., oboje od oca M. K. i majke Ž. L.

7.     Među strankama je nesporno da su živjeli u izvanbračnoj zajednici od 2018.g. u kojoj je rođeno dvoje zajedničke djece K. i U. K., a izvanbračna zajednica je prekinuta u kolovozu 2024., od kada djeca stanuju sa majkom koja skrbi o djeci, osobni odnosi djece sa ocem su se počeli redovno ostvarivati tek nakon donošenja rješenja o privremenoj mjeri 13. studenog 2025., a aktualno se osobni odnosi ostvaruju sukladno sporazumu roditelja koji su postigli na ročištu 31. ožujka 2026., otac je redovno doprinosio za uzdržavanje djece do unazad pet mjeseci.

8.    Na ročištu održanom 31. ožujka 2026. pun. tužiteljice ostaje kod tužbe i tužbenog zahtjeva u cijelosti, predlaže da tužiteljica ostvaruje samostalnu roditeljsku skrb u odnosu na zajedničku mlt. djecu i to samo u dijelu prijave prebivališta djece, obzirom da djeca žive na adresi …, O. već godinu i pol dana i bilo je problema oko upisa starijeg djeteta u školu, obzirom da je mlt. K. prijavljen na adresu prebivališta O., …, pa je tužiteljica i majka više puta kontaktirala oca porukom da joj da suglasnost za boravište djeteta na O., …, koju suglasnost je otac odbio dati, pa je uspjela upisati dijete u školu …, a na temelju rješenja o privremenoj mjeri, dok otac odbija dati suglasnost promjene prebivališta djece na navedenoj adresi O., …, iako djeca stvarno žive na istoj adresi. Također u odnosu na samostalno ishođenje osobnih dokumenata mlt. djece, kao i upisa u školu mlt. U. koja je sada u dobi od 5.g., te u odnosu na donošenje odluka o liječenju djece, budući da tuženik i otac djece učestalo zbog prirode posla odlazi i radi u inozemstvo i teško može sa njim stupiti u kontakt, dok u ostalom dijelu predlaže da roditeljska skrb bude zajednička.

8.1.	Na istom ročištu pun. tuženika navodi da ostaje kod odgovora na tužbu, te se protive ovom prijedlogu, zahtjevu majke da ostvaruje samostalnu roditeljsku skrb u odnosu na prijavu prebivališta djece, izradu osobnih dokumenata djece, upisa u školu i donošenja odluke o liječenju djece budući je otac angažiran oko djece i oko njihovog zdravlja, obrazovanja, te ni na koji način nije onemogućavao tužiteljicu u ostvarenju prava njihove djece. Također, pred HZSR dao je izjavu u kojoj je suglasan da se promjeni boravište njihovo dvoje mlt. djece.

8.2.	Na istom ročištu stranke su postigle sporazum da njihova zajednička mlt. djeca stanuju i nadalje sa majkom na njezinoj adresi stanovanja O., …, da djeca ostvaruju osobne odnose s ocem na način: jedan tjedan utorkom od 15:00 sati kada će otac preuzeti djecu u vrtiću, a kasnije mlt. K. u školi, pa do 19:30 sati, te od petka 17:00 sati do nedjelje u 18:00 sati na način da će otac preuzeti djecu na adresi stanovanja majke i vratiti djecu na adresu stanovanja majke, drugi tjedan utorkom i petkom od 15:00 sati kada će otac preuzeti djecu u vrtiću, a kasnije mlt. K. u školi, pa do 19:30 sati kada će djecu vratiti na adresu stanovanja majke, kao i 7 dana u kontinuitetu za vrijeme zimskih školskih praznika, te će djeca sa ocem provesti 15 dana u kontinuitetu tijekom mjeseca srpnja, a 15 dana u kontinuitetu sa majkom, te sa ocem 15 dana u kontinuitetu tijekom kolovoza, a 15 dana sa majkom, kao i pola proljetnih školskih praznika, dok će Božićne blagdane (Badnjak i Božić) i Uskršnje (Uskrs i Uskrsni ponedjeljak) mlt. djeca provesti jedan dan sa majkom, a drugi sa ocem, te nadalje naizmjenično, sve sa obvezom oca da djecu preuzme na adresi majke i po isteku vremena druženja vrati ih na adresu majke, kao i putem video poziva ponedjeljkom, srijedom i nedjeljom u skladu s mogućnostima djece i oca. Suglasno predlažu da ukoliko bi otac bio poslovno spriječen da preuzme djecu u vrtiću, odnosno školi ili na adresi majke, da ih umjesto njega preuzmu njegovi roditelji M. i M. K. Nadalje, suglasno predlažu da otac za uzdržavanje mlt. djece K. i U. doprinosi svako mjesečni iznos od po 300 eura za svako dijete na račun majke Ž. L. …, otvoren kod … banke.
8.3.	Suglasno navode da otac redovito plaća uzdržavanje djece u iznosu od po 300 eura za svako dijete uplatom na račun majke Ž. L. …, otvoren kod Erste banke.

8.4.      Na istom ročištu posebna skrbnica mlt. djece navodi da obzirom da roditelji nisu mogli postići sporazum i u odnosu na ostvarivanje roditeljske skrbi nad mlt. djecom, predlaže da se u odnosu na isto zatraži mišljenje stručnog tima HZSR, PU O. uz uključivanje djece, dok  je suglasna sa postignutim sporazumom roditelja u odnosu na stanovanje djece, ostvarivanje osobnih odnosa sa roditeljem s kojim neće stanovati, tj. ocem i u odnosu na visinu uzdržavanja djece od strane oca.

9. 	Nadalje, iz mišljenja stručnog tima HZSR, PU O. od 10. rujna 2026. utvrđeno je kako je majka mlt. djece Ž. L. (OIB:…) rođena je ... u V., zaposlena je s mjesečnom plaćom od oko 1.200,00 eura, trenutno je u izvanbračnoj zajednici s J. Š., koji je zaposlen kao profesionalni nogometaš, dok je otac mlt. djece M. K. (OIB: …) rođen je .... u O., nogometnu karijeru izgradio igrajući profesionalno nogomet u više inozemnih klubova, nogometni je trener, trenutno je u tijeku njegovo licenciranje za najviši stupanj trenera pri Hrvatskoj nogometnoj akademiji, trenutno je nezaposlen, te je trener NK Č. gdje volontira, trenutno je u vezi, iz izvanbračne zajednice zasnovane 2018.god. imaju dvoje maloljetne djece, K. K. rođenog ... i U. K. rođenu ... kao obitelj tijekom stanovanja u O., stanovali su u …, u kućanstvu M. roditelja. Kuća je katnica, te je kat kuća u cijelosti uređen kao zasebno kućanstvo, a sastoji se od hodnika, povezanog prostora kuhinje, blagovaonice i dnevnog boravka, kupaonice i spavaćih soba. Stambeni prostor je uredne infrastrukture, sadrži sav potreban namještaj i kućanske uređaje, mlt. djeca imaju svoju sobu uređenu primjereno njihovoj dobi. Prostor je vidljivo opremljen novijim i modernijim namještajem, te zatečen čist i uredan, a trenutno u njemu stanuje M. Do prekida izvanbračne zajednice Ž. i M. je došlo u kolovozu 2024.god. u vrijeme dok je M. radio u S., majka trenutno sa djecom stanuje i izvanbračnim partnerom na adresi u O., …, u iznajmljenom stanu. U rujnu ove godine će se udati za J., te planiraju u skorijoj budućnosti kupovinu vlastite nekretnine. Stan u najmu je u višekatnoj stambenoj zgradi, a sastoji je od manjeg hodnika, prostranijeg dnevnog boravka s blagovaonicom i kuhinjom, kupaonice i spavaćih soba. Mlt. djeca imaju svoju sobu uređenu u skladu s njihovom dobi, stan je opremljen svim potrebnim namještajem i kućanskim uređajima, uredne infrastrukture, zatečen čist i uredan. Ž. navodi kako mjesečni najam stana iznosi 430,00 eura, a režijski troškovi oko 200,00 eura. Ona nema za sada kreditnih opterećenja, a osim svakodnevnih životnih troškova plaća mlt. sinu nogometne treninge 35,00 eura mjesečno, a mlt. kćerki ples u studiju … 35,00 eura, te je za oboje djece plaćala vrtić oko 160,00 eura. Od pokretnina posjeduje osobni automobil marke … iz 2016.god. Oba roditelja su se tijekom srpnja 2025.god. obraćali ovom Područnom uredu tražeći pomoć i savjet za situaciju u kojoj se nalaze. M. je tvrdio da nema kontakt s djecom, te da majka njegove reakcije koje smatra normalnima obzirom da nije vidio ni čuo djecu, koristi kako bi ga prijavila policiji. S druge strane, Ž. se obraćala opisujući svoje viđenje situacije i M. ponašanja prema njoj koja je doživljavala vrlo uznemirujućima. Prijavila ga je policiji za obiteljsko nasilje, a po njegovom prelasku granice bio je uhićen. 18.srpnja 2025.g. Presudom Općinskog suda u Osijeku br …, M. K. je proglašen krivim zbog prekršaja iz čl.22.st.1. Zakona o zaštiti od nasilja u obitelji jer je u periodu od rujna 2024. do srpnja 2025.g. prema Ž. L. počinio psihičko nasilje u obitelji kojim je prouzročio povredu dostojanstva i uznemirenost te mu je izrečena novčana kazna u iznosu od 600,00€. Istom presudom mu se izrekla zaštitna mjera zabrane približavanja Ž. L. na udaljenosti manjoj od 100m, kao i uznemiravanja i uhođenja iste u trajanju od 3 mjeseca, te zaštitna mjera zabrane posjećivanja stana na adresi u O., … u trajanju od 3 mjeseca. Od tada se u nekoliko navrata obraćala policiji. Ž. se obraćala ovom Područnom uredu radi davanja suglasnosti za promjenu adrese stanovanja mlt. djeci, kako bi mogla rješavati formalne okolnosti mlt. djece vezane uz druge institucije, upućena je u sudski postupak. M. se iz S. obraćao elektroničkim putem navodeći kako nema pristup mlt. djeci, no nije tada bio spreman iz S. doći u O. kako bi proveo vrijeme s njima. Po njegovom povratku u O., preko posrednika je dogovarano održavanje osobnih odnosa njega s mlt. djecom, no osim što je M. negativno pisao i pričao drugima o Ž., prema njenim navodima, M. se ne suzdržava ni pred djecom iznositi negativne komentare o njoj i njenom izvanbračnom partneru. Ž. je pri ovom tijelu u kolovozu 2025. pokrenula postupak obveznog savjetovanja prije pokretanja sudskih postupaka u vezi s mlt. djecom radi uređenja roditeljske skrbi, no postupak nije mogao biti proveden obzirom da je otac djece radi boravka u … bio nedostupan i nije mogao sudjelovati u postupku. Izvješće je izdano te je majka upućena u pokretanje daljnjih postupaka. Dana 27.1.2026. majka Ž. se ovom Područnom uredu obratila molbom za davanje suglasnosti radi promjene boravišta odnosno prebivališta mlt. djece, a koja joj je potrebna radi skorašnjeg upisa mlt. sina u školu, dječjeg doplatka i privremenog uzdržavanja. Dana 17.2.2026. otac M. K. daje pri ovom uredu zapisničku izjavu kojom se obvezuje dati suglasnost za prijavu boravišta djece na adresi stvarnog stanovanja ... Kako bi se dobio uvid u mišljenje djece, obavljen je razgovor sa svakim djetetom nasamo od strane psihologa. Svako od djece se pozitivno izražava o vremenu provedenom s ocem i majkom, kao i majčinim partnerom J. s kojim žive. Mlt. K. je prilikom razgovora situaciju prikazivao skladnom, dok je mlt. U. s druge strane izjavila da im otac zna ružno govoriti o majci, no prema njima se nije nikad ružno ponašao. S roditeljima su individualno obavljani razgovori, a vidljivo je kako je Ž. bila odlučna u prekidu izvanbračne zajednice i odmaku od njegovih roditelja, dok je M. to teško prihvatio uz pokušaje racionalizacije na način da nije bio prisutan zbog posla, da je velika razlika u godinama između njih i time su i u različitim životnim fazama i prolascima kroz životna iskustva, te joj daje za pravo izbor novog partnera, no osjetno je temeljem njegovih izjava da je povrijeđen i zamjera joj odluku. Također stavlja u fokus financijsku situaciju, njegove zasluge za njihov dobar životni standard, davanje njoj pristupa njegovim bankovnim karticama, te iznos od 20 000,00 eura kojim je navodno kupila si automobil. Kroz razgovore s roditeljima vidljivo je kako suradnju po pitanju roditeljstva neće moći uskoro uspostaviti. Odgovornost za takav ishod prvenstveno je na ocu M., koji i dalje ima izražen negativistički stav o Ž. te se ne može kontrolirati po pitanju negativnih odnosno nepoželjnih komentara o njoj, a osim što je to bilo vidljivo pred stručnim timom, isto se da naslutiti i kroz razgovor s djecom. Obzirom da su između roditelja dogovorene sve stavke roditeljske skrbi osim hoće li majka vršiti samostalno roditeljsku skrb, u ovom slučaju iskaz djece i njihov odnos s roditeljima nije od presudne važnosti, posebice ako uvaže izjave kako je odnos sa roditeljima većinom pozitivan. Kod pitanja ostvarivanja roditeljske skrbi, treba razmotriti međusobnu suradnju roditelja koja često mora nadilaziti osobne probleme i međusobni animozitet, te mogućnost procjene najboljeg interesa za mlt. dijete. Prema navodima roditelja, suglasni su da mlt. djeca nastave stanovanje s majkom, osobni odnosi su se ustalili u terminima prema prethodno donesenoj sudskoj privremenoj mjeri te imaju dogovor sa ročišta o novom načinu ostvarivanja osobnih odnosa, a vezano za uzdržavanje, prema Ž. navodima M. unazad tri ili četiri mjeseca ne plaća uzdržavanje, dok M. isto potvrđuje uz navode kako je sve do unazad oko tri ili četiri mjeseca redovito plaćao po 600,00 eura mjesečno, no sada trenutno nema prihoda i zbog toga kasni s uplatama, no planira sve nadoknaditi. Iz svega izloženog, postoje određeni argumenti radi kojih bi majka trebala djelomično ostvarivati samostalnu roditeljsku skrb, a prvenstveno se odnosi na njihovo ne imanje ikakve međusobne komunikacije potrebne u bitnim segmentima ostvarivanja roditeljske skrbi. S druge strane, u kraćem roku nakon što je majka podnijela zahtjev ovom PU, otac je dao suglasnost za prijavu boravišta djece na novoj adresi stanovanja. Stručni tim smatra kako samostalnost u odlučivanju o prebivalištu odnosno boravištu djece daje mogućnost jednom od roditelja da bez suglasnosti onog drugog mijenjaju i mjesto boravka, a što često vezuje i izmjenu načina ostvarivanja osobnih odnosa, koja ovisi ili o njihovom dogovoru ili o novom sudskom postupku i time potencijalno stvara nesigurnost djeci, koja im je nužna. Nadalje, po pitanju izrade osobnih dokumenata ne vidi prepreke da djeca imaju osobne dokumente i da ih majka izradi, posebice jer su i ranije bile izmjene zakona u kojima je bilo nužno osobno preuzimanje dokumenata od strane drugog roditelja te bi joj se sa samostalnosti u tom dijelu omogućila sigurnost da će dokumenti ukoliko je u potrebi biti preuzeti na vrijeme. Po pitanju zdravlja, također smatra kako bi radi praktičnosti majka mogla vršiti samostalnu roditeljsku skrb obzirom da neki zahvati zahtijevaju suglasnost i drugog roditelja, a radi ne imanja komunikacije upitna je brzina davanja potpisa drugog roditelja. Pri tome treba naglasiti kako i dalje postoji obveza majke da o svim važnim zahvatima, bolestima i sl. treba informirati oca. No obzirom da otac ostvaruje osobne odnose s mlt. djecom, samostalnost po pitanju davanja suglasnosti za medicinske postupke bi moguće moglo otežati pružanje medicinske pomoći mlt. djeci u eventualno situacijama kada su mlt. djeca s ocem, a majka eventualno nedostupna. Slijedom čega opreza radi, stručni tim smatra da samostalnost majke o pitanju zdravstvene skrbi o mlt. djeci ne bi bila u interesu mlt. djece. Na strani majke je izuzev poteškoća koje je proživljavala i koje čini se sporadično se pojavljuju kroz neprimjerena očeva ponašanja nasilja koje majka opisuje i koje prijavljuje policiji, poteškoće su bile vezano uz skrb o mlt. djeci u situacijama kada je potrebna suglasnost oba roditelja. Otac se oglušio na potrebu promjene adrese stanovanja mlt. djeci, osobito je bio problem oko upisa mlt. K. u školu, no u konačnici je s odmakom vremena to riješeno. Majka se ne protivi da mlt. djeca ostvaruju osobne odnose s ocem, no očekuje da on korigira svoje ponašanje i prema njoj i u prisutnosti mlt. djece. Obzirom na uočene poteškoće emocionalne regulacije na strani oca i njegove izjave da je tražio u prekršajnom postupku od sutkinje „doživotnu zabranu komunikacije“ sa Ž., predloženo mu je uključene u jedno od dostupnih obiteljskih savjetovališta, na što je uz početno negodovanje, a radi dobrobiti mlt. djece, ipak pristao. Višekratno je navodio kako je odustao od poslova izvan O. i R. Hrvatske kako bi bio blizu mlt. djeci i sudjelovao u njihovom životu. U skorije vrijeme se očekuje da bi krenuo u individualno savjetovanje, a imenovanome će biti predloženo i uključenje u grupu podrške očevima koji žive razdvojeno roditeljstvo, a koji program se sporadično provodi u Obiteljskom centru u O.

10.     Na ročištu održanom 14. rujna 2026. pun. tužiteljice navodi da ostaje kod tužbe i tužbenog zahtjeva, te sporazumnih dogovora stranaka u pogledu osobnih odnosa i iznosa uzdržavanja, te činjenice da djeca i nadalje ostanu živjeti na adresi majke, no napominje odluku o samostalnoj roditeljskoj skrbi donosi isključivo sud, te da u konkretnom slučaju nije niti potreba niti vezan mišljenjem HZSR, obzirom da su isti obvezni davati mišljenje samo u pogledu roditeljske skrbi koja se odnosi na ostvarivanje osobnih odnosa i povjere djeteta. Tužiteljica nije suglasna sa mišljenjem Zavoda prema kojemu navode da nisu suglasni da majka ostvaruje samostalnu roditeljsku skrb u pogledu prijave prebivališta djece, te liječenja djece, a osim toga što mlt. djeca i danas nemaju prebivalište na adresi majke, da je majka više puta pokušala tu suglasnost dobiti od oca, te kada u tome nije uspjela obratila se Zavodu nakon čega je tuženik dozvolio da djeca prijave samo boravište na adresi majke, a prebivalište da zadrže na njegovoj. Napominje se da je boravište privremenog karaktera, te traje godinu dana, a može se produžiti samo jednom nakon čega djeca ostaju opet neriješenog pitanja odnosno u raskoraku sa stvarnim stanjem jer ostaje prebivalište na adresi oca, a djeca faktički godinama žive na adresi majke. Na temelju prijavljenog boravišta mlt. K. nakon urgiranja Zavoda majka je mogla prema teritorijalnoj nadležnosti upisati Karla u školu na području gdje ona i djeca boravi međutim mlt. U. je sada 5.g. i taman istekom trajanja boravišta će doći do pitanja upisa U. u školu, a kako dijete i  dalje ima prebivalište na adresi oca, opet će se pojaviti problem  oko upisa u školu čime problem nije riješen, te ćemo se opet morati nalaziti pred Zavodom i sudom jer kako je sam Zavod u mišljenju naveo među roditeljima nema apsolutne nikakve mogućnosti komunikacije u vezi djece. S druge strane nejasni su navodi Zavoda u pogledu neodobravanja samostalne skrbi za potrebe liječenja djece iz razloga što djeca ponekad borave i kod oca, a u konkretnom slučaju samostalna skrb se odnosi na donošenje odluka za koje su potrebno suglasnost oba roditelja ako prelaze potrebe redovnog liječenja jer u svakom slučaju taj dio je riješen odredbom čl. 110. ObZ-a koja navodi  da svaki roditelj je dužan skrbiti o djetetu i donositi odluke u pogledu roditeljske skrbi za vrijeme dok se dijete nalazi kod njega te da bez obzira na samostalnu roditeljsku skrb u hitnim medicinskim slučajevima je svaki roditelj ovlašten donositi odluke u skladu s dobrobiti djeteta. 

10.1.   Pun. tuženika navodi da ostaje kod odgovora na tužbu. Suglasni su sa mišljenjem HZSR a vezano za samostalnu roditeljsku skrb. Protivi se da tužiteljica ostvaruje roditeljsku skrb u pitanju obrazovanja s obzirom da je K. krenuo u 1. razred OŠ, tužitelj nije bio obaviješten niti o završnoj priredbi, niti o upisu Karla u 1. razred OŠ, niti je od tužiteljice saznao ime učiteljice, niti šifre za e-dnevnik. Protivi se da tužiteljica ostvaruje samostalnu roditeljsku skrb vezano za promjenu prebivališta i zdravstvenu skrb s obzirom da tuženik nije znao u jednom periodu gdje mu se djeca nalaze. Suglasni su s prijedlogom da tužiteljica može samostalno ishoditi osobne dokumente za djecu. Ostaje kod sporazuma postignutog na ročištu.

10.2.    Posebna skrbnica mlt. djece navodi da ostaje kod dosadašnjih navoda i nema primjedbi na mišljenje stručnog tima HZSR, PU O. od 10.9.2026. apelira na oba roditelja na uključivanje u psihosocijalno savjetovanje, budući nesporno između roditelja i dalje postoji međusobna netrpeljivost, nesuradnja u vezi s bitnim pitanjima za djecu.

10.3.  Tuženik navodi da je pozvan da se javi u HZSR, PU O. kako bi dobio uputnicu za uključivanje u psihosocijalni tretman pri Obiteljskom centru.

10.4.    Na istom ročištu saslušana tužiteljica je iskazala da je sa tuženikom živjela u izvanbračnoj zajednici u kojoj je rođeno dvoje djece mlt. U., koja je u dobio od 5,5 g. i mlt. K. koji je u dobi od 7.g. Od prekida njihove izvanbračne zajednice 2024.g. djeca žive sa njom, sa ocem nisu kontinuirano ostvarivali osobne odnose jer je isti radio u S. Sada su se odnosi djece i oca stabilizirali i isti ostvaruju se na način kako je to između njih i dogovoreno na zadnjem ročištu. Djeca sada stanuju sa njom na adresi O., ..., otac nije htio dati suglasnost za promjenu boravišta na navedenoj adresi, a što je bilo potrebno za upis mlt. K. u 1. razred OŠ, nego je suglasnost dao tek po pozivu HZSR, PU O. i nakon što je mlt. K. već bio upisan u 1. razred. Od tuženika nije tražila druge suglasnosti za rješavanje bitnih pitanja za djecu, jer to nije do sada niti bilo potrebno. Sa tuženikom komunicira putem poruka u svezi rješavanja pitanja za djecu. Smatra da bi trebala ostvarivati samostalnu roditeljsku skrb u odnosu na promjenu prebivališta djece, budući da tuženik često izbiva iz RH, pa bi mogla imati problem za upis mlt. U. u školu, po pitanju zdravstvene skrbi smatra da bi trebala samostalno donositi odluke s obzirom da, kao što je navela, tuženik često zbog prirode posla boravi izvan RH. Smatra da u slučaju potrebe brze intervencije vezano za zdravstvenu skrb, bilo bi joj otežano pribaviti suglasnost oca. Navodi da tuženik unazad 5 mjeseci nije doprinosio za uzdržavanje mlt. djece dogovorenim iznosom od 300 eura mjesečno za svako dijete. Ona ih sama uzdržava, zaposlena je sa primanjima oko 1.200 eura, u najmu je stana u kojem stanuje sa djecom i sadašnjim partnerom za koji plaćaju mjesečno 450 eura. Ostaje kod zahtjeva da otac i dalje za djecu doprinosi iznos od 300 eura mjesečno za svako dijete s obzirom na njihovu dob i njihove mjesečne potrebe. Djeca su zdrava i u tom smislu nemaju povećane potrebe.

10.5.  	Na upit svog pun. navodi da trenutno ima prijavljeno prebivalište na adresi tuženika, međutim uskoro namjerava prijaviti svoje prebivalište na adresi O., …, gdje i sada stanuje i gdje ima prijavljeno boravište. Sada nije prijavila prebivalište na navedenoj adresi jer je sa sadašnjim partnerom namjeravala kupiti nekretninu u kojoj bi stanovali sa djecom, a što trenutno nisu mogli realizirati, pa će svoje prebivalište prijaviti na adresi gdje i sada boravi. Kada prijavi svoje prebivalište, tada bi i djeci prijavila prebivalište na istoj adresi O., … Navodi da obavještava oca o svemu što je bitno, a što se odnosi na djecu, pa je tako bio upoznat kada je mlt. K. bio u bolnici, upoznala ga je kada je bio problem sa ponašanjem K. u vrtiću. Otac je upoznat i u koji razred ide K., a što mu je javno dostupno na stranici škole. Bio je nazočan na priredbi mlt. K. u školi.

10.6.	  Na upit pun. tuženika navodi da je tuženik bio uključen kada je dijete bilo u bolnici, isto tako je sa K. razgovarao kada ga je obavijestila o problemima djetetova ponašanja. Upoznala je tuženika kada su djeca promijenila adresu stanovanja telefonskim putem u koje vrijeme su još komunicirali. Otac je znao da djeca treniraju nogomet, a o tome s njim prethodno nije razgovarala nego ih je upisala na nogomet. Od oca nije niti tražila ranije nikakve suglasnosti za rješavanje bitnih pitanja za djecu jer to nije niti bilo potrebno, a kada je prvi puta tražila suglasnost za promjenu boravišta, tada je on tu suglasnost odbio dati, nego je učinio naknadno po pozivu Zavoda.

10.7.    Na upit svog pun. navodi da u vrijeme kada je mlt. K. bio u bolnici, otac je bio u RH, a njegovu suglasnost za boravište za dijete je tražila isključivo radi upisa mlt. K. u školu ... 

10.8.   Na istom ročištu saslušani tuženik je iskazao da nakon prestanka izvanbračne zajednice sa tužiteljicom njihova zajednička djeca mlt. K. i U. su nastavili stanovati sa majkom. On je u to vrijeme živio i radio u S., sa djecom je ostvarivao redovne kontakte u početku, međutim tijekom 2025.g. je došlo do problema sa majkom djece i nije ih vidio niti čuo 86 dana, međutim nakon što boravim u O. i nakon što je donesena privremena mjera o ostvarivanju osobnih odnosa, djecu redovito viđa i ostvaruje kontakte, aktualno prema dogovoru postignutom na zadnjem ročištu. Uzdržavanje za djecu nije plaćao zadnja 4 mjeseca, međutim to će u što kraćem periodu nadoknaditi i nastaviti plaćati dogovoreni iznos od po 300 eura mjesečno za svako dijete. Nezaposlen je unazad godinu dana, radno je sposoban i trenutno volontira u NK Č. Ne protivi se zahtjevu majke da samostalno prijavi prebivalište djece na adresu O., …, gdje djeca i borave sa majkom, ali se protivi da majka prijavi prebivalište djece na neku drugu adresu izvan O. s obzirom na to da ranije nije znao oko 6 mjeseci gdje su mu djeca. Ukoliko majka sa djecom odseli izvan O. biti će mu otežano ostvarivanje osobnih odnosa sa djecom, pa se stoga i protivi da majka može samostalno prijaviti promjenu adrese djece izvan O. Protivi se i prijedlogu majke da samostalno ostvaruje roditeljsku skrb u odnosu na zdravlje i liječenje djece, jer do sada je sudjelovao i bio uključen u sve po pitanju zdravlja djece i nije bilo nikakvih problema, a to će činiti i ubuduće bez obzira nalazio se u RH ili izvan RH. Ostao je živjeti u O. isključivo zbog djece kako bi sudjelovao u njihovom životu.

10.9.	Na upit svog pun. navodi da će ukoliko bi otišao raditi izvan RH moći hitno reagirati ako je potrebno vezano za zdravstveno stanje djece.

10.10.   Na upit pun. tužiteljice navodi da je po struci nogometni trener i u S. je živio i radio oko 15 mjeseci. Poznato mu je da je majka do sada radila u O. Od kada je zajedno sa njom, a i poslije nije nikada radila izvan O. Majci djece je poslao sms poruku da će joj potpisati suglasnost za promjenu prebivališta djece na adresi O., …, međutim majka mu je odgovorila da će mu javiti kada bude dogovoren termin, a nije mu ništa javila. 

10.11.   Tužiteljica navodi da je oca djece obavijestila o tome gdje se djeca nalaze, a u vrijeme za koje otac tvrdio da nije znao gdje se djeca nalaze.

10.12. Tužiteljica navodi da se i ona spremna uključiti u psihosocijalno savjetovanje pri Obiteljskom centru O. o čemu se već informirala.

11.   Cijeneći provedene dokaze u smislu članka 8. Zakon o parničnom postupku ("Narodne novine" broj 53/91., 21/92., 111/99., 88/01., 117/03., 88/05., 2/07., 84/08., 123/08., 57/11., 148/11., 25/13., 89/14., 70/19., 80/22, 114/22, 155/23; dalje: ZPP-a), u svezi članka 346. Obiteljskog zakona („Narodne novine“  broj: 103/15, 98/19, 47/20, 49/23, 156/23; dalje ObZ-a) sud je odlučio kao u izreci presude.
 
12.     U članku 7. ZPP-a određeno je da su stranke dužne iznijeti činjenice na kojima temelje svoje zahtjeve i predložiti dokaze kojima se te činjenice utvrđuju, a u članku 219. istoga Zakona da je u parnici svaka stranka dužna iznijeti činjenice i predložiti dokaze na kojima temelji svoj zahtjev ili kojim pobija navode i dokaze protivnika. Prema članku 221.a. ZPP-a određeno je da ako sud na temelju izvedenih dokaza (članak 8.) ne može sa sigurnošću utvrditi neku činjenicu o postojanju činjenice zaključit će primjenom pravila o teretu dokazivanja.

13.    Tijekom postupka nesporno je utvrđeno da su tužitelj i tuženica u živjeli u izvanbračnoj zajednici u kojoj su rođeni K. K., rođen ..., i U. K., rođena ..., koja je prekinuta u kolovozu 2024., da mlt. djeca stanuju sa majkom na adresi njezinog stanovanja u O., …, aktualno sa ocem ostvaruju osobne odnose prema sporazumu roditelja kako je to pobliže opisano pod točkom III. izreke presude, otac unazad četiri mjeseca ne doprinosi za njihovo uzdržavanje dogovorenim iznosom od 300,00 eura mjesečno za svako dijete, da je komunikacija između roditelja otežana, do sada je majka od oca tražila suglasnost za prijavu boravišta djece na adresi na kojoj stvarno i stanuju sa majkom, radi upisa mlt. K. u prvi razred OŠ, koju suglasnost je otac odbio dati, a isto je učinio tek uz posredovanje Zavoda. 

14.      Ističe se da sukladno odredbi članka 409. stavak  2. u vezi s člankom 408. i 426. Obiteljskog zakona („Narodne novine“ broj: 103/15, 98/19, 47/20, 49/23 i 156/23 - dalje: ObZ-a) u postupku u kojem se odlučuje o roditeljskoj skrbi, ostvarivanja osobnih odnosa djeteta s roditeljem i uzdržavanju djeteta, sud nije vezan zahtjevima stranaka.

15.      Naime, sukladno odredbama članka 413. ObZ-a, sud je u ovoj pravnoj stvari u obvezi odlučiti s kojim će roditeljem dijete stanovati, o ostvarivanju roditeljske skrbi i osobnih odnosa djeteta s roditeljem, te o uzdržavanju djeteta. Obiteljski zakon propisuje da roditeljsku skrb čine odgovornosti, dužnosti i prava roditelja, u svrhu zaštite i promicanja djetetovih osobnih i imovinskih prava te dobrobiti, kao i da su roditelji dužni ostvarivati roditeljsku skrb u skladu s djetetovim razvojnim potrebama i mogućnostima (čl. 91). 
    
16.   Prilikom donošenja  odluke iz točke I. izreke da maloljetno dijete stranaka nastavi stanovati sa majkom, sud je uzeo u obzir nalaz i mišljenje stručnog tima HZSR, PU O., da je majka od rođenja djece u potpunosti uključena u njihov život i pruža im svu potrebnu skrb, kako je majka dobrih roditeljskih kapaciteta i kompetencija, kao i stambenih prilika za vršenje svakodnevne roditeljske brige i skrbi za zadovoljenjem svih potreba mlt. djece, pa kako je i otac suglasan da K. i mlt. U. i nadalje stanuju s majkom na njezinoj adresi stanovanja, prihvaćen je sporazumni prijedlog roditelja da njihova zajednička mlt. djeca i nadalje stanuje s majkom na njezinoj adresi stanovanja u O., … 

17.    Naime, bitno je napomenuti da se uvijek u prvom planu mora poštovati dobrobit djeteta, te osiguranje njegova normalnog psihofizičkog razvoja, dok svi drugi interesi moraju biti u drugom planu, a to znači da se prilikom usporedbe karakternih obilježja i ostalih karakteristika roditelja koji se procjenjuju radi donošenja odluke o skrbi nad djetetom, nikada ne smije zaboraviti temeljnu perspektivu djetetova interesa, pri tom je vodeći kriterij zaštita emotivnih veza u sredini u kojoj se dijete već nalazi i prevencija pogoršanja djetetova psihičkog stanja do kojeg bi potencijalno moglo doći uslijed prekidanja ili promjena tih veza.

18.    Nadalje, odredba članka 104. propisuje zajedničko ostvarivanje roditeljske skrbi, pa tako u stavku 2. istog članka propisano je da „Kad roditelji ne žive zajedno dužni su ostvarivanje roditeljske skrbi sporazumno urediti planom o  zajedničkoj roditeljskoj skrbi iz članka 106. ovoga Zakona". Tom prilikom sporna pitanja su roditelji dužni pokušati riješiti sporazumno (članak 104. stavak 4. ObZ-a). Odredba članka 105. ObZ-a propisuje samostalno ostvarivanje roditeljske skrbi. U stavku 1. istog članka  propisana je mogućnost da samo jedan roditelj samostalno ostvaruje roditeljsku skrb potpuno, djelomice ili u odnosu na odlučivanje o  određenom bitnom pitanju u vezi s djetetom uz istodobno ograničavanje drugog roditelja na ostvarivanje roditeljske skrbi u tom djelu  samo na temelju sudske odluke u skladu s djetetovom dobrobiti. Člankom 105. stavak 3. ObZ-a propisano je da jedan roditelj samostalno ostvaruje roditeljsku skrb na temelju sudske odluke ako roditelji nisu postigli Plan o zajedničkoj roditeljskoj skrbi ili sporazum tijekom sudskog  postupka, pri čemu je sud dužan posebno voditi računa koji je od roditelja spreman na suradnju i sporazum o zajedničkoj roditeljskoj skrbi sukladno članku 416. stavak 2. i 3. ObZ-a. Prema članku 105. stavak 4. ObZ-a „Roditelj koji se protivi zajedničkom ostvarivanju roditeljske skrbi, odnosno sklapanju plana o zajedničkoj roditeljskoj skrbi ili sporazumu dužan je dokazati da zajednička roditeljska skrb nije za dobrobit djeteta, u protivnom sud može samostalno ostvarivanje roditeljske skrbi povjeriti drugom roditelju ako je to u skladu s dobrobiti djeteta". Prema stavku 5. istog članka kad sud donosi odluku o samostalnom ostvarivanju roditeljske skrbi, u tom slučaju odredit će hoće li roditelj koji samostalno ostvaruje roditeljsku skrb sam zastupati dijete u bitnim osobnim pravima ili uz suglasnost drugog roditelja sukladno članku 100. istog Zakona. 

19.   Sud je vodio računa o najboljem interesu djeteta kako to propisuje odredba članka 3. Konvencije o pravima djeteta, u kojoj se navodi da je u svim akcijama koje se odnose na dijete, bilo da ih poduzimaju javne ili privatne ustanove, socijalne skrbi, sudovi, državna uprava ili zakonodavno tijelo, najbolji interes djeteta mora imati prednost. Interes i dobrobit djeteta održava sveukupni, optimalni status djeteta u odnosu na njega samoga i druge subjekte.

20.   U procjenu najboljeg interesa djeteta mora biti uključeno poštivanje prava djeteta da uživa skrb svojih roditelja kako je to propisano člankom 7. i 9. Konvencije o pravima djeteta, da redovito održava neposredne osobne odnose s oba roditelja, ako se time ne ugrožava njegova dobrobit, dok je člankom 18. iste propisano da roditelji snose najveću odgovornost za odgoj i razvoj djeteta i da dobrobit djeteta mora biti njihova temeljna briga.

21.    Slijedom navedenog, a rukovodeći se zaštitom najboljeg interesa i dobrobiti mlt. djece i odredbom članka 3. Konvencije o pravima djeteta (Narodne novine, Međunarodni ugovori 12/93, 20/97) sud je odlučio da će mlt. djeca K. i U. K. i nadalje stanovati s majkom Ž. L. na njezinoj adresi stanovanja u O., …, te će roditeljsku skrb zajednički izvršavati oba roditelja, s tim šte je sud prihvatio prijedlog majke da samostalno zastupa djecu u odnosu na prijavu prebivališta djece na adresi na kojoj već stanuju u O. …, sa kojim prijedlogom je suglasan i otac djece, kao i sa prijedlogom da majka može samostalno ishoditi osobne dokumente za mlt. djecu, pa iako se otac protivi da majka samostalno donosi odluke koje se odnose na liječenje djece, sud je prihvatio i taj prijedlog majke, smatrajući da je u interesu mlt. djece, a imajući u vidu kako je između roditelja otežana komunikacija, da je majka već imala problema sa upisom djeteta u školu, jer je otac odbio dati suglasnost, zbog čega se obratila nadležnom Zavoda nakon čega je otac ipak dao suglasnost, da tuženik zbog prirode posla boravi i izvan RH, a skrb o djeci nekada iziskuje donošenje promptnih odluka u kojima nije u djetetovom interesu čekati suglasnost drugog roditelja. Stoga je sud vodeći računa o interesima mlt. djece  odlučio da će majka djelomično samostalno ostvarivati roditeljsku skrb kao pod točkom II. izreke presude.

22.    Nadalje, pravo je djeteta na ostvarivanje osobnih odnosa s roditeljem s kojim ne živi. Prema članku 9. stavak 3. Konvencije o pravima djeteta to pravo može biti uskraćeno jedino ako je u suprotnosti s dobrobiti djeteta. I u odredbi članka 24. stavak 3. Povelje o temeljnim pravima Europske unije 2010/C 83/02 koja predstavlja sastavni dio pravnog poretka EU svako dijete ima pravo na održavanje redovitog osobnog odnosa i izravni dodir s oba roditelja. Međutim, Konvencija o pravima djeteta koja je dio našeg pravnog poretka  postavila je poseban kriterij za postupanje s djetetom i donošenjem odluke u vezi s njim. Odlučujući je dobrobit i interes djeteta. Dobrobit i interes djeteta je neodređen, ali ipak odrediv pravni pojam koji u svakom pojedinom slučaju zahtijeva da se prepozna neka određena potreba djeteta i da se na najbolji mogući način zadovolji. 

23.    Ostvarivanje osobnih odnosa djeteta i roditelja čini temeljni sadržaj roditeljske skrbi, kako je to propisano člankom 92. ObZ-a, dok prema odredbi članka 95. ObZ-a roditelj koji ne stanuje s djetetom ima pravo i dužnost ostvarivati osobne odnose s djetetom, a roditelj koji stanuje s djetetom ima dužnost i odgovornost omogućivati i poticati ostvarivanja osobnih odnosa djeteta s drugim roditeljem. 

24.	 Odredbom članka 119. ObZ-a, propisano je i to stavkom (1) Dijete ima pravo ostvarivati osobne odnose s roditeljem s kojim ne stanuje, a roditelj koji ne stanuje s djetetom ima pravo i dužnost ostvarivati osobne odnose s djetetom, neovisno o njegovu pravu na ostvarivanje roditeljske skrbi, stavkom (2) Roditelji i druge osobe koje stanuju s djetetom i skrbe se o djetetu dužne su omogućiti djetetu ostvarivanje osobnih odnosa s roditeljem s kojim ne stanuju te se suzdržavati od svakog ponašanja koje bi otežavalo ostvarivanje osobnih odnosa djeteta s tim roditeljem, a stavkom (3) propisano je da roditelj koji ne stanuje s djetetom nema pravo na ostvarivanje osobnih odnosa s djetetom jedino ako mu je to odlukom suda zabranjeno. 

25.        Prema odredbi članka 111. ObZ-a roditelji su dužni međusobno razmjenjivati informaciju o djetetu, koja informacija mora biti jasna, brza i usmjerena isključivo na dijete, te ne smiju tu suradnju koristiti radi kontrole drugog roditelja. 

26.   Prilikom procjenjivanja najboljeg interesa mlt. djeteta sud je, između ostalog, uzeo u obzir pravo djeteta na očuvanje veze s oba roditelja, budući je to ključno za ostvarivanje pravilne emocionalne skrbi koja je osnovna potreba djeteta.      

27.   Prema tome, o načinu ostvarivana osobnih odnosa djeteta s roditeljem s kojim dijete ne stanuje odlučuje se prema stanju u trenutku donošenja te odluke, a koja odluka se donosi za dobrobit i u najboljem interesu za maloljetnu djecu, slijedom čega sud je, uvažavajući sporazum roditelja o ostvarivanju osobnih odnosa mlt. djece s ocem, a u smislu odredbe članka  3. Konvencije o pravima djeteta i članka 4. Konvencije o kontaktima s djecom, odredio da će otac ostvarivati osobne odnose s mlt. K. i mlt. U. na način i u vrijeme pobliže opisano pod točkom III. izreke presude, jer se samo redovitim međusobnim kontaktima može razviti osjećaj privrženosti i sigurnosti djeteta u odnosu na roditelja s kojim ne živi, odnosno s ocem.

28.   Radi ostvarenja što boljih i kvalitetnijih kontakata djeteta s ocem očekuje se da se otac pridržava sudske odluke, da korigira svoje ponašanje prema majci djece i u prisutnosti mlt. djece, a očekuje se i da majka djece, doprinese da se osobni odnosi i druženje oca s djecom što kvalitetnije realiziraju. Sud naglašava da je za fizički, emocionalni, intelektualni, socijalni i moralni razvoj djeteta važna stabilnost i neprekinuta podrška obitelji i okoline, stoga je djetetu razdvojenih roditelja važno osigurati kontinuitet s oba roditelja, stalna dostupnost i trajna uključenost oba roditelja, te suradnja roditelja koji su u stanju donositi zajedničke odluke u najboljem interesu djeteta, oba roditelja vole svoju djecu i žele za njih sve najbolje, pa zbog toga trebaju raditi na međusobnoj suradnji i dogovaranju o pitanjima od značaja za mlt. djecu, bez obzira na to što oni osjećaju jedno prema drugom. 

29.    Kako se u ovom postupku odlučuje o ostvarivanju osobnih odnosa mlt. K. i mlt. U. s ocem, valja ukazati i na odredbu članka 417. ObZ-a, u kojoj između ostalog je propisano upozorenje roditeljima o pravnim posljedicama nepoštivanja obveze omogućavanja ostvarivanja osobnih odnosa djeteta s drugim roditeljem i to mogućnost izricanja novčane kazne u iznosu do 3980,00 eura, mogućnost izricanja zatvorske kazne od jednog dana do šest mjeseci, te mogućnost promjene odluke s kojim će roditeljem dijete stanovati.

30.   Napominje se kako će moguće zbog promijenjenih životnih okolnosti postojati potreba da se roditelji dogovaraju o drugačijem načinu i vremenu održavanja osobnih odnosa djeteta i roditelja, te da se sve životne situacije ne mogu obuhvatiti sudskom odlukom, a pri tome roditelji moraju voditi računa o dobrobiti svoje djece koja imaju pravo uživati skrb i jednog i drugog roditelja, te da sud minimalno intervenira u odnose roditelja i djeteta kada je to nužno, te da su sve bitne stvari za dijete roditelji dužni rješavati sporazumno (članak 6. ObZ-a).

31.    Nadalje, odredbom članka 288. stavak 1. ObZ-a propisano je da su roditelji prvi dužni uzdržavati svoje maloljetno dijete. Radno sposoban roditelj ne može se osloboditi dužnosti uzdržavanja maloljetnog djeteta. 

32.  Sud je prihvatio sporazum roditelja vezano uz iznos svakomjesečnog uzdržavanja kojim će otac doprinositi za maloljetnu djecu smatrajući da je sporazum roditelja u interesu, te u skladu s dobrobiti maloljetne djece u smislu odredbe članka 426. ObZ-a. 

33.    Odlučujući o doprinosu za uzdržavanje maloljetne djece sud je odlučio kao pod  točkom IV. izreke presude. Naime, sukladno odredbi članka 426. ObZ-a sud je prihvatio sporazum roditelja da otac doprinosi za uzdržavanje mlt. K. i mlt. U.  K.  iznos od po 300,00 eura mjesečno, za svako dijete pojedinačno, a sve počev od podnošenja tužbe dana 14. listopada 2025. pa ubuduće, dok za to budu postojali zakonski uvjeti i to do svakog 15-og u mjesecu za tekući mjesec, s pripadajućim zakonskim zateznim kamatama, sve na tekući račun majke i z. z. mlt. djece Ž. L., obzirom je sporazum roditelja u skladu s dobrobiti maloljetne djece. Uz doprinos oca jednim dijelom će biti zadovoljene potrebe maloljetne djece, dok će u preostalom dijelu potrebe zadovoljavati roditelj, odnosno majka, kod koje djeca stanuje svojim radom i brigom kroz čuvanje i odgoj, kao i u materijalnom smislu.

34.    Slijedom izloženog, a temeljem odredbi članka 307., 309., 310., 311., 313., 314. i 426. ObZ-a odlučeno je kao pod IV. izreke presude.
    
35.    Odluka o kamatnom potraživanju temelji se na odredbi članka 29. stavak 1. i 2. Zakona o obveznim odnosima („Narodne novine“ broj: 53/91,73/91, 3/94, 107/95, 7/96, 112/99 i 35/05, 41/08, 78/15 i 29/18, 126/21, 114/22, 156/22 i 155/23 - dalje ZOO-a). Naime, dužnik koji zakasni s ispunjavanjem novčane obveze duguje osim glavnice i zateznu kamatu opisanu kao u izreci presude. 

36.      U odnosu na parnične troškove sud je sukladno odredbi članka 366. stavak 1. ObZ-a, a koja propisuje da o troškovima postupka u statusnim stvarima sud odlučuje slobodno vodeći računa o okolnostima slučaja i o ishodu postupka, odlučio da svaka stranka snosi svoje parnične troškove, budući se ovaj postupak vodio u interesu maloljetne djece. 

37.     Slijedom navedenog odlučeno je kao u izreci presude

U Osijeku, 12. listopada 2026.    
        
             Sutkinja 
                  Jadranka Oroz










UPUTA O PRAVNOM LIJEKU: 

Protiv ove odluke nezadovoljna stranka ima pravo žalbe u roku od 15 dana. Žalba se podnosi pisano putem ovog suda nadležnom županijskom sudu.
 
Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude rok za žalbu teče od dana primitka pisanog otpravka presude.



 DOSTAVITI: 
1. Pun. tužiteljice
2. Pun. tuženika 
3. A. H., posebnoj skrbnici 
 - nakon pravomoćnosti -
   4.    HZSR, PU O.

